楊泰初權縣丞數寄示詩文作詩紀謝
作者：葛勝仲
朝代：宋

paragraphs: 關西家世東都相，褫褐十年今始壮。
一官棲棲百僚底，衆製翹翹萬夫上。
憶昔曲臺尸列卿，謬厠春闈慚哲匠。
英俊下沉勢欲拔，文章横流期少障。
榜中上第溷元結，堂下一言驚叔向。
頻蒙古錦倒清篇，更枉長鬚問無恙。
詳觀歎賞欲投筆，退恧粗疏堪覆醤。
吾衰文意已蹉跎，鳯閣當求舍人樣。